Fuziune cu năbădăi. Cam așa s-ar putea descrie încercarea de asociere dintre Partidul Conservator (PC) și Partidul Liberal Conservator (PLR).



Într-o ședință cu scântei, care a avut loc la Parlament, conservatorii „au explodat” de nervi. Pe masă s-a pus problema fuziunii cu PLR, moment în care senatorii Dumitru Pelican și Cristiana Anghel s-au enervat la maxim, scrie Știri pe surse.



Dumitru Pelican a amenințat că își va da demisia din partid, dacă se face fuziune cu PLR, în timp ce Cristiana Anghel a spus că ”Tăriceanu este un nimeni în drum” și a plecat din ședință.



„Sunt pentru o alianță cu partidul domnului Tăriceanu, dar nu cu o fuziune. Fuzionăm cu un partid care n-are structuri în teritoriu, care nu are clarificată situația la registrul partidelor. Sunt pentru alianță, dar nu pentru fuziune și dacă acest lucru se va întâmpla, voi respecta colegii care au luat această decizie, dar mă voi retrage din partid. Nu vreau ca acest partid să sucombe, pentru că el va dispărea”, a declarat senatorul.



Dacă fuziunea s-ar realiza, PC ar urma să își schimbe denumirea și sigla, iar în teritoriu să se unească cu filialele PLR.



Marii absenți de la această ședință au fost Cristian Popescu Piedone, Maria Grapini și Ilie Năstase, cu toții fiind împotriva fuziunii, dar împotriva actualei conduceri exercitate de Daniel Constantin.



